May 20, 2016
Museo de Bawang iti Pinili, Ilocos Norte
MUSEO DE BAWANG ITI PINILI, ILOCOS NORTE. Kas sentro ti industria a bawang iti entero a Filipinas, maysa a museum ti nakasagana a luktan ti gobierno lokal ti Pinili, Ilocos Norte a para iti publiko— ti Museo de Bawang— a masarakan iti igid ti national highway iti daytoy maysa kadagiti kaubingan ken kabassitan nga ili ti Ilocos Norte. Malaksid kadagiti exhibit a nakakuribot a bawang ken info board a mangipakpakammo kadagiti nadumaduma nga usar ti bawang a kas medisina ken rekado dagiti naiimas a luto iti Ilokandia, maipakpakita pay ditoy dagiti kadaanan a ramit ni Ilokano iti panagtalon. Iti agsumbangir nga igid, makita pay ditoy dagiti tagilako a naridon a bawang, lasona ken adda pay dagiti naproseso a produkto a kas iti garlic chips, nakabotelia nga inartem a sili ken dadduma pay a lokal a produkto ti probinsia. Kas maysa pay a pagpannakel ti ili, adda pay maysa nga exhibit iti panagabel ken dagiti naidumduma a disenio ti binakul a partuat ni Lola Magdalena Gamayo ti Pinili, maysa a GAMABA (Gawad sa Manlilikha ng Bayan) awardee ti National Commission for Culture and the Arts (NCCA). (Leilanie G. Adriano)
(Naipablaak iti Bannawag, Mayo 30, 2016 a bilang.)
Subscribe to: Post Comments (Atom)
tgl_Latn ilo_Latn ilo_Latn ilo_Latn eng_Latn